นายกรัฐมนตรี ย้ำสถิติตัวเลขการลดความรุนแรงในพื้นที่จังหวัดชายแดนใต้ สามารถชี้วัดความสำเร็จการแก้ปัญหาชายแดนใต้ของรัฐบาลได้
นายกรัฐมนตรี ย้ำสถิติตัวเลขการลดความรุนแรงในพื้นที่จังหวัดชายแดนใต้ สามารถชี้วัดความสำเร็จการแก้ปัญหาชายแดนใต้ของรัฐบาลได้ ภาพรวมการอภิปรายไม่ไว้วางใจวันที่สอง ฝ่ายค้านได้เปิดการอภิปรายข้อบกพร่องของรัฐบาลในหลายนโยบายทั้งการแก้ปัญหาฝุ่นละออง P.M. 2.5 การบังคับใช้กฎหมายที่ไม่ได้ประสิทธิภาพ และการบริหารราชการแผ่นดินทำให้ประเทศเกิดความเสียหาย ทำให้จีดีพี ประเทศไม่เติบโตตามที่ควรจะเป็น  โดยเฉพาะในช่วงค่ำ ประเด็นสำคัญฝ่ายค้ายได้เน้นอภิปรายไม่ไว้วางใจ พลเอก ประยุทธิ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ด้วยการหยิบยกนโยบายการแก้ปัญหา 3 จังหวัดชายแดนใต้  โดยนายกมลศักดิ์ ลีวาเมาะ ส.ส.จังหวัดนราธิวาส พรรคประชาชาติ ได้กล่าวโจมตีนโยบายของรัฐบาลว่า การลดบทบาทของ ศอ.บต และการยุบสภาที่ปรึกษาของ ศอ.บต. เป็นเรื่องที่ไม่ถูกต้อง เนื่องจากที่ผ่านมาได้ใช้ ศอ.บต เป็นพื้นที่สะท้อนความรู้สึกของชาวบ้าน จากกลุ่มอาชีพภาคส่วนต่างๆ ในพื้นที่ 3 จังหวัดชายแดนใต้ ส่งผลให้ชาวบ้านไม่มีเวทีได้สะท้อนปัญหาที่เกิดขึ้นในพื้นที่ส่วนการที่รัฐบาลใช้ตัวเลขลดความรุนแรงในพื้นที่เป็นตัวชี้วัดการแก้ปัญหาของรัฐบาลให้เป็นไปตามยุทธศาสตร์ชาติ 20 ปี เป็นเรื่องไม่ถูกต้อง ถือเป็นการขับเคลื่อนนโยบายที่ล้มเหลวไม่ทำตามที่เคยแถลงนโยบายไว้ต่อรัฐสภาไว้เกี่ยวกับการแก้ปัญหาชายแดนใต้ จึงไม่สามารถไว้วางใจให้นายกรัฐมนตรีปฏิบัติหน้าที่ได้อีกต่อไป ขณะที่ พลเอก ประยุทธิ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้ชี้แจงการแก้ปัญหา 3 จังหวัดใต้ว่า ตนเองต้องพูดเรื่องนี้ด้วยความระมัดระวังอย่างมาก เพราะต่างประเทศติดตามการทำงานของไทยอยู่ตลอดเวลา ซึ่งตนเองเสียใจทุกครั้งที่มีการบาดเจ็บและสูญเสียเกิดขึ้น ปัจจุบันรัฐบาลได้บูรณาการให้ กอ.รมน และศอ.บต ปฏิบัติงานร่วมกัน ส่งผลให้สถานการณ์ความไม่สงบในภาคใต้ดีขึ้นเป็นลำดับ และตัวชี้วัดจากการลดใช้ความรุนแรงมีความสำคัญอย่างมากในการแก้ปัญหาเรื่องนี้ ทั้งนี้ สถิติการลดความรุนแรงได้นำมาเทียบเคียงกับการพัฒนาในด้านต่างๆ ของภาคใต้ โดยเฉพาะพัฒนาด้านการศึกษาที่อยากให้มีการเรียนการสอน 2 ระบบคือ ศาสนา และหลักสูตรสามัญ เพื่อให้เกิดการอยู่ร่วมกันอย่างสันติในรูปแบบพหุสังคม นายกรัฐมนตรี ได้กล่าวชี้แจงกรณีภาครัฐให้จังหวัดชายแดนภาคใต้ ลงทะเบียนซิมการ์ดว่า ไม่ใช่การบังคับแต่เป็นการขอความร่วมมือ เพื่อที่ภาครัฐสามารถตรวจสอบซิมการ์ดได้ว่าผู้ใดเป็นผู้ครอบครองซิมการ์ดบ้าง เพื่อป้องกันการก่อการร้ายในพื้นที่ ยืนยันว่าไม่ได้ต้องการที่จะดักฟังแต่อย่างใด ซึ่งในการอภิปรายครั้งนี้ผู้อภิปรายยังมีบางอย่างเข้าใจไม่ตรงกันกับการดำเนินงานของรัฐบาลที่ผ่านมานายกรัฐมนตรี ย้ำว่าทุกวันนี้เจ้าหน้าที่ ทหาร ตำรวจและข้าราชการ สามารถปฏิบัติงานได้ทุกพื้นที่ ที่มีความเสี่ยงในภาคใต้ แต่จำเป็นต้องมีทหารเข้าไปดูแลในพื้นที่ที่ไม่ปลอดภัย  หรือพื้นที่เสี่ยงภัย นี้คือหลักการของการบริหารราชการ อยากให้ช่วยกันพูดจาหารือกันด้วยดี เพื่อหาทางออกที่ดีที่สุด ขณะเดียวกันรัฐบาลจะทำหน้าที่ให้ดีที่สุดในการพูดคุยสันติสุขแต่จะสำเร็จได้ทุกฝ่ายต้องร่วมกันปฏิรูปอย่างไรก็ดี ยังคงมีฝ่ายค้านได้ขอยื่นอภิปรายไม่ไว้วางใจนายกรัฐมนตรี ในหลาบประเด็น อาทิ การบริหารราชการแผ่นดินจนทำให้เกิดความเสียหายต่อประเทศชาติ ภาวะอารมณ์ฉุนเฉียวง่าย และการสร้างกลไกใหม่เพื่อสืบทอดอำนาจ ทั้งนี้ภายหลังฝ่ายค้านอภิปรายเป็นที่เรียบร้อยแล้ว ประธานสภาจึงได้สั่งพักการประชุมในเวลา 01.08 น. แล้วให้ไปอภิปรายต่อในวันนี้ 26 กุมภาพันธ์ 2563 ในเวลา 09.30 น.